**Ești vara mea**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E vara asta plină de surprize,

Pășește-adânc, fără costum de baie,

Când o atingi, în pragul unei crize

Simți că ajungi, dar ești sătul de ploaie

De vremea mohorâtă de-altădată,

Când prin nămol vâsleai la întâmplare

Și luntrea-și poticnea-n oglinda spartă

Un braț de lemn. Erai un oarecare...

Arzând te simt și sânii se răsfață

Sub razele de iulie, mă-mbie

Să-mi joc, iubito, cărțile pe față

Gustând nectar din dulcea-ți poezie.

- Ce mări întunecate-și plimbă valul

Prin ochii tăi bolnavi de nostalgie?

Cu degetele-ți pot atinge malul

Și buzele cu stropi de apă vie,

Dar nu privi în urmă, altădată

Lipsită de culori era și plaja,

Azi vara are gust de ciocolată

Și timpul stă pe loc, de-aceea vraja

Ne-mbracă pe-amândoi. Un drum fierbinte

Bătătorit cu tălpile iubirii

Am străbătut tăcută și cuminte

Să-ți amintesc savoarea fericirii.

Ioan Grigoraș Liliana Trif